Anders Fogh Rasmussen (V), 2003-01-29:
Jeg vil sige til hr. Jørn Jespersen, at det ikke er nogen korrekt beskrivelse af situationen at hævde, at nu fortsætter det hele uforandret frem til 2013.
Det er tværtimod en meget forkert beskrivelse af situationen.
Lad mig blot som én ting henvise til, at fra 2007 bliver der nu lagt et loft ind over landbrugsudgifterne, og det vil i sig selv bidrage til at fremtvinge reformer af EU's landbrugspolitik, og en række af de beslutninger, der er truffet i forbindelse med udvidelsen af EU, er beslutninger om systemer og ordninger, som er midlertidige, som fases ud igen, og som efter min opfattelse er acceptable i lyset af, at vi har gennemført en historisk og meget vigtig udvidelse af EU.
Jeg er ikke i stand til på stående fod at give konkrete tal for, hvor stor reduktionen af subsidier er i Kommissionens udspil til WTO-forhandlingerne.
Det vender jeg meget gerne tilbage til, eventuelt skriftligt, således at det kan blive mere præcist.
Hermed sluttede spørgsmålet.
Først skal jeg sige til hr. Jørn Jespersen, at jeg er tilhænger af mere vidtgående reformer end dem, der ligger på bordet.
Jeg tror, at det rent strategisk er rigtigt at gribe det an på den måde, at vi nu støtter Kommissionens udspil, som de nu ligger på denne side af 2006.
Og der har den danske regering jo som formandskab for EU været med til i hvert fald at yde det bidrag, at der nu bliver lagt et loft ind over udgifterne til store dele af landbrugspolitikken, og det vil i sig selv virke fremmende for bestræbelserne på at gennemføre reformer.
Og så vil jeg bare sige til hr. Jørn Jespersen, at hver eneste ting, vi foretog os gennem det danske formandskab, for så vidt angik beslutninger om budgetter og landbrugspolitik, vil jeg til enhver tid holde fast i og forsvare - og også forklare med, at vi helt nødvendigt måtte give førsteprioritet til udvidelsen af EU.
Og det håber jeg altså også at hr. Jørn Jespersen vil gøre.
Så til hr. Jeppe Kofod: Jeg synes, vi skal gå meget langt i retning af at acceptere systemer og ordninger, som gør, at udviklingslandene bliver økonomisk selvbærende, men de bør måske så også lære af de fejl, der er begået andre steder, nemlig at lukkethed, told- og handelsbarrierer og centralistisk planlægning sjældent fører til noget godt.
Men jeg er enig med hr. Jeppe Kofod i, at vi bør gå meget langt med hensyn til at acceptere ordninger, der kan gøre dem reelt økonomisk selvbærende.
Det er netop vigtigt at hæfte sig ved, at det drejer sig om at beskytte demokratiske retsstater.
Derfor skal terrorister spærres inde, og derfor skal terrorister holdes indespærret, så længe de udgør en trussel.
Det er min opfattelse.
Men det er klart, at fanger skal behandles i overensstemmelse med de principper, der gælder, og her er det altså sådan, at efter det, der er oplyst over for mig, er den pågældende taget til fange under omstændigheder, der har at gøre med enten krigshandlinger eller terrorisme, og det er der selvfølgelig grund til at tage alvorligt.
Men det, vi føler os trygge ved, er, at amerikanerne behandler de tilbageholdte fanger på Guantánamobasen efter de principper, der gælder i den 3. Genèvekonvention om behandling af krigsfanger, og det er fuldt tilfredsstillende for den danske regering.